SANAKARTTA 				Päivitetty 5.9.2011

PENGERTALOSTA HÄMEENTIEN JOUKKOLIIKENTEEN PYSÄKEILLE
(Pysäkkien nimi Haapaniemi)
Alue käsittää Pengertalon lähiympäristössä Pengerkadun, Kaikukujan, Hämeentien ja Ässänrinteen rajoittaman alueen.	

Reitti:
Kun tulet ulos B-rapusta tai A-rapun porttikäytävästä Pengerkadulle, käänny vasemmalle ja kulje loivaa alamäkeä seuraavaan risteykseen, joka on Kaikukuja. Porttikäytävästä n. 40 metrin päässä sijaitsee kaksiosainen porttikäytävä, mistä alkaa vasemmalle Pengerkuja. Tämä ei ole varsinainen risteys vaan lähinnä pihaan ajo. Kun jatkat eteenpäin, on hyvä varoa noin 15 metriä ennen Kaikukujaa vasemmalla, kadun sisäreunassa olevia kahta porrasta alaspäin, ne vievät kivijalassa sijaitsevalle ovelle. Pengerkatu 5:n jälkeen saavut Kaikukujan risteykseen, missä jalkakäytävän reunakivet on luiskattu hyvin mataliksi ja ajotie sekä suojatie ovat ns. noppakiveä. Kaikukujalla on yksisuuntainen liikenne, joten autot ajavat vain vasemmalta eli Hämeentieltä ylös mäkeä. 
Ylitä Kaikukuja ja ylityksen jälkeen käänny vasemmalle kohti Hämeentietä, mistä kuuluu voimakas liikenteen ääni. Kun kuljet alamäkeen, oikealla on koko matka Alli Tryggin puistoaluetta. Puiston yläosassa sijaitsee obeliskin muotoinen Ässärykmentin muistomerkki ja alempana puiston keskivaiheilla on opaskoirien oma koirapuisto. Koirapuiston portti on lukittu, joten sinne pääsemiseen tarvitaan avain.
Puiston nurmialue on erotettu jalkakäytävästä selkeästi reunakivellä ja heti sen takana on noin metrin korkuinen puuaita. Kun seuraat kepillä sisäreunan reunakiveä, niin löydät puiston puolelta kolme kulkuaukkoa varsinaiselle puistoalueelle. 
Pengerkadulta tultaessa noin viiden metrin päässä on ensimmäinen kulkuaukko, mistä hiekkatie vie muistomerkille. Kun jatkat matkaa alamäkeen noin 20-30 metriä, on oikealla opaskoira-aitaukselle johtava kulkukohta ja puistokäytävä. Se sijaitsee Pengerkadun ja Hämeentien puolivälissä ja sitä vastapäätä Kaikukujan toisella puolella alkaa Pengerkuja. 
Puiston alaosassa jalkakäytävän sisäreunassa on kuusi matalaa graniittipylvästä, joiden kohdalta alkaa kolmas hiekkakäytävä puistoon.  

Hämeentien pysäkit:
Kaikukujan alamäen jälkeen olet jo Hämeentien jalkakäytävällä ja suoraan edessäsi on Hämeentien ylittävä suojatie ja liikennevalot, joissa on äänisignaalit, jotka toimivat automaattisesti. 
Ennen kadun ylitystä oikealla noin 30 metrin päässä Hämeentiellä sijaitsee bussipysäkki numero 2406 (pysäkin nimi Haapaniemi), josta kulkee linjat 55, 55A, 65A, 66A ja 66 kohti Hakaniemeä ja keskustaa.
Suojatie puolestaan johtaa raitiovaunupysäkeille sekä keskustasta poispäin vieville bussipysäkeille. Katua ylittäessäsi käänny keskikorokkeella vasemmalle, tulet  heti raitiovaunupysäkille, mistä linjat 6 ja 7A kulkevat kohti Hakaniemeä ja keskustaa. Kun ylität kiskot ja käännyt oikealle, tulet raitiolinjojen 6 ja 7B pysäkille, nämä kulkevat keskustasta ja Hakaniemestä kohti Arabiaa ja Pasilan asemaa. 
Jatkaessasi matkaa suojatiellä suoraan eteenpäin, ylität Hämeentien kaksi autokaistaa ja edessäsi on aidan takana katutasoa alempana Väinö Tannerin (Haapaniemen) urheilukenttä. 
Jos käännyt vasempaan Hämeentien toisella puolella, tulet bussiliikenteen pysäkeille (nimi Haapaniemi), jonka numero on 2407. Siinä pysähtyvät bussit kulkevat Lahdentien suuntaan. 
Jos ylityksen jälkeen käännyt oikeaan, lähellä Haapaniemenkatua sijaitsevan Haapaniemen pysäkin numero on 2405, siitä kulkevat bussit mm. kohti Keravaa ja lentoasemaa sekä linjat kohti Mäkelänkatua. 

Reittiselostuksen loppu

Tämä sama versio on ladattavissa äänitiedostona Helsingin ja Uudenmaan Näkövammaiset ry:n verkkosivuilta osoitteesta www.hun.fi sekä Sokeain Ystävät ry:n verkkosivuilta osoitteesta www.syry.fi.

Äänitteen lukija: Helinä Hirn
Tuottaja: Helsingin ja Uudenmaan Näkövammaiset ry 2011
Oikeudet pidätetään